Aivaras Stepukonis

Aivaras Stepukonis (g. 1972 m. Kaune) – Lietuvos filosofas, dainininkas, muzikantas, rašytojas.

Biografija 
A. Stepukonis muzikuoti pradėjo vienuolikos metų. Kauno 1-ojoje vaikų muzikos mokykloje lankė klarneto klasės pamokas. 1987 m. įstojo į Juozo Gruodžio aukštesniąją muzikos mokyklą, baigė klarneto specialybę. Būdamas 18-os, subūrė grupę „Galilėja", gyvavusią vienerius metus. Grupės daina „Duok ranką" skambėjo ką tik įsikūrusio M-1’o eteryje.

1992 m. išvyko į JAV, Stiubenvilio pranciškonų universitetą Ohajo valstijoje (Franciscan University of Steubenville) studijuoti humanitarinių mokslų. Vėliau mokslus tęsė Lichtenšteine, Tarptautinėje filosofijos akademijoje (Internationale Akademie für Philosophie).

1997 m., apsigynęs filosofijos magistro laipsnį, grįžo į Lietuvą. 1998 m. įkūrė grupę „Pėdsakai", kurioje obojumi ir klavišiniais grojo Linas Šalna, gitara – Darius Saženis, o Aivaras buvo vokalistu, kūrė muziką, tekstu dainoms. Grupė išleido vienintelį albumą „Gyviesiems“.

2000 m. rugpjūtį A. Stepukonis „Roko klasikos metamorfozėse“ atliko „Queen“ kūrinį „Bohemian Rhapsody".

2001 m. birželį jis solinę karjerą pradėjo pasirašydamas penkerių metų sutartį su leidybine įmone „Cool Production".

2002 m. „Eurovizijos" nacionaliniame atrankos ture su daina „Happy You“ užėmė antrąją vietą. Paaiškėjus, jog pirmosios vietos laimėtojų kūrinys neatitinka konkurso reikalavimų, konkurso finale Taline atstovavo Lietuvai ir užėmė 23 vietą. Tų pačių metų pavasarį pasirodė pirmasis solinis albumas „Aivaras“.

2005 m. pasirodė antrasis solinis albumas „Myliu arba tyliu“. Tais pačiais metais A. Stepukonis įsteigė nuosavą garso įrašų studiją, vėliau tapusią „Kranto studijomis“.

1995 m. Aivaras Stepukonis Stiubenvilio pranciškonų universitete (Ohajas, JAV) studijavo teologiją ir filosofiją, 1997 m. baigė filosofijos magistrantūrą Tarptautinėje filosofijos akademijoje Lichtenšteine. 2005 m. Vytauto Didžiojo universitete ir Kultūros, filosofijos ir meno institute apgynė filosofijos krypties disertaciją. 2004 m. stažavosi Žmogaus mokslų institute (Viena, Austrija), 2007 m. Havajų universitete. Lietuvos kultūros tyrimų instituto Lyginamųjų kultūros studijų skyriaus vyresnysis mokslo darbuotojas.

Diskografija 
 Aivaras, 2002
 Myliu arba tyliu, 2005
 Same Difference, 2005
 Sage & Fool, 2010

Bibliografija 
 Pavergto mąstymo problema: Maxas Scheleris ir žinojimo sociologijos ištakos (2006 m.)

Apdovanojimai 
 Prano Dovydaičio premija

Šaltiniai 

Lietuvos atstovai Eurovizijoje
Lietuvos roko atlikėjai
Lietuvos filosofai